คลังคาดลดภาษีช็อปปิ้งดันจีดีพีเพิ่ม0.2%
รมว.คลังคาดมาตรการลดภาษีช็อปปิ้ช่วยกระตุ้นเศรษฐกิจไทยโตเพิ่ม 0.2% พร้อมแจงสินค้า-บริการที่ไม่ได้ลดหย่อน
26 ธ.ค. 2558

รมว.คลังคาดมาตรการลดภาษีช็อปปิ้ช่วยกระตุ้นเศรษฐกิจไทยโตเพิ่ม 0.2% พร้อมแจงสินค้า-บริการที่ไม่ได้ลดหย่อน
นายอภิศักดิ์ ตันติวรวงศ์ รมว.คลัง เปิดเผยว่า มาตรการให้ประชาชนนำค่าใช้จ่ายในการซื้อสินค้าและบริการช่วงวันที่ 25-31 ธ.ค. 2558 มาลดหย่อนภาษีได้ไม่เกิน 1.5 หมื่นบาท จะทำให้การบริโภคเพิ่มขึ้นและทำให้เศรษฐกิจขยายตัวเพิ่มขึ้น 0.1-0.2%  ซึ่งมาตรการนี้จะทำให้กรมสรรพากรสูญเสียเงินภาษี 5,000 ล้านบาท ซึ่งไม่มากเทียบกับประโยชน์กับทางเศรษฐกิจที่ได้กลับมา
ด้านนายประสงค์ พูนธเนศ อธิบดีกรมสรรพากร กล่าวว่า มาตรการภาษีช็อปปิ้งจะทำให้มีเงินหมุนเวียนในช่วง 7 วัน ประมาณ 1.5 แสนล้านบาท โดยผู้ที่ได้สิทธิเป็นบุคคลธรรมดาไม่รวมคณะบุคคลและต้องซื้อสินค้าและบริการจากร้านค้าที่จดทะเบียนเสียภาษีถูกต้อง และต้องขอใบกำกับภาษีอย่างเต็มจากร้านค้าเป็นหลักฐานในการขอลดหย่อนภาษี
สำหรับสินค้าและบริการที่นำมาหักลดหย่อนภาษีได้ต้องเป็นสืนค้าและบริการที่เสียภาษีมูลค่าเพิ่ม ยกเว้น สุรา เบียร์ ไวน์ บุหรี่ยาสูบ รถยนต์ รถมอเตอร์ไซค์ เรือ น้ำมัน ก๊าซที่เป็นเชื้อเพลิง ค่าน้ำ ค่าไฟ ค่าโทรศัพท์ บัตรของขวัญ ประกันภัย การซื้อแพ็กเกจใช้บริการล่วงหน้า เช่น ซื้อนวดสปาล่วงหน้า ทองคำ ท่องเที่ยวต่างประเทศ สินค้าปลอดภาษี ไม่สามารถนำมาเป็นรายจ่ายลดหย่อนภาษีได้
สำหรับการทำศัลยกรรม หน้าอก หน้า จมูก คิ้ว ตา เป็น ต้น สามารถหักลดหย่อนภาษีได้ แต่ต้องทำกับสถานพยาบาลที่จดทะเบียนเสียภาษีมูลค่าเพิ่มเท่านั้น เพราะปกติโรงพยาบาลได้รับการยกเว้นไม่เสียภาษีมูลค่าเพิ่ม
รายละเอียดเพิ่มเติมดาวน์โหลดได้ที่นี่ http://www.rd.go.th/publish/fileadmin/user_upload/PLAN/pasi_2558.pdf